Vođa je stabilan, čvrst, odlučan, nepokolebljiv.
Ne dozvoli da vide da se preznojavaš, uvijek imaj odgovor.
[Način na koji radimo]
Zovem se Dan i partner sam u globalnoj tvrtci za kreativno savjetovanje.
Ali postoji i moja druga strana:
Carrie Dragshaw,
lik kojeg sam stvorio na Instagramu.
Razmišljajući o svom dvostrukom životu, morao sam se zapitati ...
Kada je tvoje pravo ja pomalo netradicionalno,
koliki dio sebe možeš zaista prenijeti u ured?
Je li za neke od nas autentičnost izvan dosega?
Prvih 10 godina svoje karijere
mislio sam da je samo jedan način da se bude vođa:
odlučan i ozbiljan.
Ali to nisam ja.
Zato sam u uredu bio drugačija osoba kako bi se uklopio u ulogu:
govorio bih dubljim glasom i pokušavao smanjiti pokrete ruku.
Ja sam netko tko se jako uzbudi zbog raznih stvari,
pa bih to ublažio.
Imao sam glasić u glavi koji mi je govorio:
„Previše si gay, previše ženstven, previše upadljiv.“
Jedna dobronamjerna savjetnica mi je rekla:
„Svi znaju da si gay i to je super.
Ali ne moraš im to gurati pod nos.“
Premotajmo film na mene u suknjici na Noć vještica 2016. godine.
Obukao sam se kao moj omiljeni lik iz TV serije, Carrie Bradshaw,
misleći da će se moji prijatelji oduševiti.
A onda je krenulo.
Objava je postala viralna i prvo je to bila čista zabava.
Počeo sam dobivati nevjerojatne poruke od ljudi
o tome koliko ih je to usrećilo,
kako ih je potaklo da i sami postanu autentični.
Počeo sam razmišljati
kako je možda vrijeme da kažem tom glasiću u glavi da jednostavno zašuti
i pusti me da budem svoj.
A onda su stvari poprimile prevelike dimenzije.
Carrie Dragshaw je bila posvuda - u "New York Postu", "US Weeklyju" -
i bio sam prestravljen:
„Što će pomisliti moji šefovi?
Hoće li me kolege i dalje poštivati kao vođu?
Što će moji klijenti pomisliti?“
Pomislio sam da ću morati naći drugi posao.
Ali zatim se nešto dogodilo, jedna sitnica.
Dobio sam kratku poruku od šefa, samo je pisalo:
„Opa, Cosmopolitan!“
S linkom na članak o meni koji je upravo bio objavljen.
Zbog toga sam taj uplašeni glasić stavio na stranu
i jednostavno bio oduševljen ovim novim svijetom,
umjesto da budem izbezumljen.
To je moć jedne osobe.
Ponekad je potreban samo jedan saveznik da biste se osjećali ugodno.
Moji kolege su počeli drugačije se ponašati.
Postali su otvoreniji, razigraniji sa mnom,
kao da im je to što su znali tu moju drugu stranu,
dozvolilo da i sami budu više svoji.
Mislio sam da će otvorenost i ranjivost
zapravo umanjiti moj ugled u timu.
No, dogodilo se suprotno.
Nakon dvije godine na poslu
nisam mogao zamisliti da će ovaj dio mene ne samo biti prihvaćen,
već da će zaista pomoći mojoj karijeri.
Imam sreće.
Radim u New Yorku,
na radnom mjestu gdje se cijeni kreativnost
i već sam bio dovoljno uhodan u karijeri kada je sve to počelo.
Možda se možete tu pronaći, a možda ne.
Ali sve ovo me je toliko naučilo
o važnosti unošenja cijelog sebe u poslu.
To je zaista dovelo u pitanje moja pogrešna shvaćanja
toga što je potrebno za uspjeh.
Ne postoji jedinstven način da se bude vođa.
Trebate otkriti svoje jake strane i pronaći načine da ih uvećate.
Prije, ako bi sastanak postao naporan, stavio bih svoju savršenu masku vođe.
Sada mogu reći: „Ovo je stvarno bilo mučno.“
Možemo otvoreno razgovarati o problemima i onome što nas muči,
umjesto da se svi pretvaraju da su u redu dok ne bude kasno.
Skrivanje identiteta iziskuje napor.
Pomislite na svu tu energiju potrošenu na pretvaranje,
u želji da ste netko drugi.
Ali najzanimljivije mi je što u jednoj velikoj studiji o sakrivanju,
93% onih koji kažu da to rade,
vjeruje i da njihova organizacija cijeni uključenost.
Dakle, jasno je da naša radna mjesta i svi naši čudni unutrašnji glasovi
tek trebaju prijeći dug put do prihvaćanja.
Postoji velika razlika između prilagođavanja i prikrivanja.
Mislim da sam to pomalo kasno spoznao.
Ja osobno sve ovo shvaćam kao poziv da budem saveznik
koji, kao što je moj šef učinio za mene,
daje ljudima do znanja da je u redu otvoriti se.
Ako ste gay ili ste ponosni na svoju etničku pripadnost,
imate invaliditet ili ste duboko religiozni,
vidite kako je kada ste na poslu sasvim vjerni sebi.
Možda se ugodno iznenadite.